Document ID: 32014R0888

PROVEDBENA UREDBA KOMISIJE (EU) br. 888/2014
оd 14. kolovoza 2014.
o zabrani unošenja primjeraka određenih vrsta divlje faune i flore u Uniju
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 338/97 od 9. prosinca 1996. o zaštiti vrsta divlje faune i flore uređenjem trgovine njima (1), a posebno njezin članak 4. stavak 6.,
budući da:
(1)
Člankom 4. stavkom 6. Uredbe (EZ) br. 338/97 predviđeno je da Komisija može odrediti ograničenja u pogledu unošenja primjeraka određenih vrsta u Uniju u skladu s uvjetima utvrđenim u njegovim točkama (a) do (d). Nadalje, provedbene mjere za takva ograničenja utvrđene su u članku 71. Uredbe Komisije (EZ) br. 865/2006 (2).
(2)
Popis vrsta čije je unošenje u Uniju zabranjeno posljednji je put utvrđen u lipnju 2013. Provedbenom uredbom Komisije (EU) br. 578/2013 (3).
(3)
Hrvatska je pristupila Uniji 1. srpnja 2013. Stoga bi s popisa vrsta čije je unošenje u Uniju zabranjeno trebalo izbrisati sva upućivanja na tu državu članicu.
(4)
Na temelju novih podataka, Skupina za znanstvenu reviziju zaključila je da će status očuvanja određenih dodatnih vrsta navedenih u prilozima A i B Uredbi (EZ) br. 338/97 biti ozbiljno ugrožen ako se ne zabrani njihovo unošenje u Uniju iz određenih država podrijetla. Stoga bi trebalo zabraniti unošenje primjeraka sljedećih novih vrsta u Uniju:
-
Loxodonta africana (lovački trofeji) iz Kameruna;
-
Manis tricuspis iz Gvineje;
-
Balearica pavonina iz Južnog Sudana;
-
Balearica regulorum iz Ruande i Tanzanije;
-
Calumma tarzan s Madagaskara;
-
Trioceros perreti i Trioceros serratus iz Kameruna;
-
Cordylus rhodesianus iz Mozambika;
-
Uroplatus sameiti s Madagaskara;
-
Candoia carinata iz Indonezije;
-
Python bivittatus iz Kine;
-
Kinixys erosa iz Demokratske Republike Kongo;
-
Pandinus imperator iz Benina (primjerci uzeti iz prirode) i Toga (primjerci uzeti iz prirode te primjerci uzeti iz prirode i othranjeni u kontroliranim uvjetima).
(5)
Skupina za znanstvenu reviziju također je zaključila da, na temelju najnovijih dostupnih informacija, zabrana unošenja u Uniju više nije potrebna za primjerke sljedećih vrsta:
-
Gopherus agassizii iz Meksika;
-
Stigmochelys pardalis iz Mozambika (primjerci uzeti iz prirode i othranjeni u kontroliranim uvjetima) i Zambije (primjerci uzeti iz prirode i othranjeni u kontroliranim uvjetima i primjerci s oznakom F)
-
Ornithoptera urvillianus (primjerci uzeti iz prirode te primjerci uzeti iz prirode i othranjeni u kontroliranim uvjetima) sa Salomonovih Otoka;
-
Nardostachys grandiflora iz Nepala.
(6)
Obavljena su savjetovanja sa svim državama podrijetla vrsta koje podliježu novim ograničenjima u pogledu unošenja u Uniju.
(7)
Na 16. Konferenciji stranaka Konvencije o međunarodnoj trgovini ugroženim vrstama divlje faune i flore (CITES) donesene su nove reference za nomenklaturu životinja (razdvajanje vrsta i preimenovanje roda) koje bi se na odgovarajući način trebale odraziti u zakonodavstvu Unije. Nadalje, vrstu Euphyllia picteti trebalo bi izbrisati jer ta vrsta nije priznata u standardnoj referenci za nomenklaturu dogovorenoj na 16. Konferenciji stranaka Konvencije.
(8)
Popis vrsta čije je unošenje u Uniju zabranjeno bi iz navedenih razloga trebalo ažurirati te zbog jasnoće zamijeniti Provedbenu uredbu (EU) br. 578/2013.
(9)
Obavljeno je savjetovanje sa Skupinom za znanstvenu reviziju sukladno članku 17. Uredbe (EZ) br. 338/97.
(10)
Mjere predviđene u ovoj Uredbi u skladu su s mišljenjem Odbora za trgovinu divljom faunom i florom osnovanog na temelju članka 18. Uredbe (EZ) br. 338/97,
DONIJELA JE OVU UREDBU:
Članak 1.
Zabranjuje se unošenje u Uniju primjeraka vrsta divlje faune i flore iz Priloga ovoj Uredbi iz država podrijetla navedenih u Prilogu.
Članak 2.
Provedbena uredba (EU) br. 578/2013 stavlja se izvan snage.
Upućivanja na Provedbenu uredbu stavljenu izvan snage tumače se kao upućivanja na ovu Uredbu.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. kolovoza 2014.

Labels: 3
5
20